**BAT Konjunkturoversigt for byggeriet, januar 2015**

**Ledighedstal for byggeriet**

I december 2014 var ledigheden i byggeriet 5,7%. Det er en stigning i forhold til november 2014, hvor ledigheden var 4,9%. Sammenlignet med året før er ledigheden lav og det kan dels skyldes den milde vinter, men også, at byggeriet så småt er ved at arbejde sig ud af krisen.

**Ledigheden (%) i byggeriet i november 2013 til december 2014**

I nedenstående tabel ses den regionale fordeling af ledighedstallene på de forskellige fag. Alle fag på nær elektrikerne har oplevet stigende ledighed fra november 2014 til december 2014.

Regional fordeling af ledigheden i december 2014

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **December 2014** |  |  |  |  |  |  |  |  |  |  |  |  |
|  | MALERE | |  | B&R | |  | EL |  |  | 3F+MURERE | | |
|  | PCT | LEDIGE | FORSIK | PCT | LEDIGE | FORSIK | PCT | LEDIGE | FORSIK | PCT | LEDIGE | FORSIK |
| REGION HOVEDSTADEN | 11,0 | 195 | 1.765 | 4,9 | 95 | 1.929 | 2,8 | 170 | 6.080 | 7,3 | 728 | 9.969 |
| REGION SJÆLLAND | 13,9 | 177 | 1.273 | 4,1 | 62 | 1.494 | 3,2 | 91 | 2.854 | 6,2 | 524 | 8.393 |
| REGION SYDDANMARK | 11,1 | 221 | 1.989 | 3,4 | 47 | 1.391 | 1,5 | 76 | 5.129 | 7,5 | 847 | 11.315 |
| REGION MIDTJYLLAND | 9,7 | 108 | 1.111 | 4,0 | 62 | 1.569 | 1,2 | 60 | 5.155 | 5,0 | 581 | 11.599 |
| REGION NORDJYLLAND | 12,7 | 100 | 785 |  |  |  | 2,8 | 64 | 2.253 | 7,6 | 501 | 6.611 |
| **HELE LANDET** | **11,6** | **801** | **6.923** | **4,2** | **266** | **6.383** | **2,1** | **461** | **21.471** | **6,6** | **3.180** | **47.887** |

**Byggeriets forventninger er stabilt negative**

Den sammensatte konjunkturindikator for bygge- og anlægsbranchen var på -14 i december 2014 mod -12 i november 2014. Igennem 2014 ses en afmatning oven på stigningen i slutningen af 2013. Især negativ vurdering af ordrebeholdningen trækker nedad, mens beskæftigelsesforventningerne ligger mere jævnt.

I december vurderes ordrebeholdningen som ikke tilstrækkelig med et nettotal på -28. Det tilsvarende tal i december 2013 var -13. En af forklaringerne på den store forskel antages at ligge i de to kraftige orkaner i fjerde kvartal 2013, som skabte øget aktivitet inden for sektoren.

Vægtet efter antal ansatte angiver et flertal af virksomhederne med nettotallet 1, at deres forventninger til beskæftigelsen er positive. I november var tallet også 1, og i december 2013 var nettotallet -1.

I ikke-sæsonkorrigerede tal angiver bygge- og anlægsbranchen, at der primo december var 4,4 måneders arbejde sikret i ordrebøgerne. Over gennemsnit ligger anlægsentreprenørerne og byggeentreprenørerne med hhv. 7,3 og 6,8 måneders arbejde.

Lige akkurat over gennemsnit ligger også murere med 4,5 måneders arbejde – hvilke ellers har meget negative forventninger til beskæftigelse og omsætning, som det fremgår i det følgende.

I ikke-sæsonkorrigerede tal ligger bygge- og anlægsbranchens forventninger til de kommende tre måneders beskæftigelse på nettotallet -21 i december 2014 mod -23 i samme måned 2013. El-installation mv. har positive forventninger – om end små. Murere har de mest negative forventninger.

Forventninger til de kommende tre måneders omsætning ligger på -20 mod -23 i december 2013. Forventningerne til tilbudspriser ved licitation er på -20 i december 2014 mod -21 i december 2013.

**Paradoksal mangel på arbejdskraft i nogle brancher**

Virksomheder, der samlet repræsenterer 10% af beskæftigelsen i bygge- og anlægsbranchen, melder om mangel på arbejdskraft som en produktionsbegrænsning.

I december 2013 var den tilsvarende andel 4%. For anlægsentreprenører er det 19%, for el-installatører er det 18%, for byggeentreprenører er det 12% og for anden specialiseret bygge- og anlægsvirksomhed mv. er det 10%, der melder om mangel på arbejdskraft. Øvrige branchegrupper ligger under gennemsnittet.

Den manglende arbejdskraft formodes i væsentligt omfang at dreje sig om specialiseret

arbejdskraft.

Manglende efterspørgsel oplyses af 29% som årsag til produktionsbegrænsning. I december 2013 var tallet 28%. Finansielle begrænsninger opleves af 5%. Dårligt vejr angives af 6% og andre årsager angives af 3%. Virksomheder, der repræsenterer 55% af beskæftigelsen, havde ingen produktionsbegrænsninger i december. I december 2013 var tallet oppe på 59%.

**Byggeriets konjunkturindikator 2003 – 2014, sæsonkorrigeret**

*Kilde: Danmarks Statistik*

BAT svarede på ovenstående opgørelse fra Danmarks Statistik i en pressemeddelelse d. 6. januar 2015 som gengives nedenfor.

**Stadig svagt positive forventninger til beskæftigelsen i byggeriet**

Bygge- og anlægsbranchens forventninger til de kommende tre måneder er fortsat meget svagt positive for så vidt angår udviklingen i beskæftigelsen og meget negative for så vidt angår udviklingen i ordrebeholdningen. Samlet set giver det et yderligere fald i branchens forventninger til de kommende tre måneder. Udviklingen har været for nedadgående siden juli 2014.

Virksomheder, der samlet repræsenterer 10% af beskæftigelsen i bygge- og anlægsbranchen, melder om mangel på arbejdskraft som en produktionsbegrænsning i december 2014. Sammenholdt med de svagt positive forventninger til beskæftigelsen kan denne melding synes en smule paradoksal.

Danmarks Statistik (DST) vurderer dog også selv, at den manglende arbejdskraft i væsentligt omfang formodes at dreje sig om specialiseret arbejdskraft.

Til sammenligning er ledigheden i bygge- og anlægsbranchen steget fra 4,1% i august 2014 til 4,9% i november 2014 og DSTs opgørelse af bruttoledigheden for november 2014 viser, at den er 5,0% for 4. måned i træk.

Udover de ledige i byggeriet har vi en stor arbejdskraftreserve af bygge- og anlægsuddannede, som arbejder i andre brancher og som vil søge tilbage til byggeriet, når der er jobs at få. Udviklingen i arbejdskraften i byggeriet påvirker derfor andre brancher og med en stigende aktivitet og efterspørgsel efter arbejdskraft i byggeriet, vil de personer, der vender tilbage til branchen efterlade jobs til ledige i andre brancher.

Der er derfor ingen grund til opbremsning af aktiviteten i byggeriet og i særdeleshed ingen grund til bekymring om flaskehalse.

Det er også værd at bemærke, at manglende efterspørgsel oplyses af 29% af virksomhederne ligesom, at virksomheder, der repræsenterer 55% af beskæftigelsen, angiver, at de ingen produktionsbegrænsninger havde i december 2014.

BAT er enige i DSTs vurdering af, at manglen på arbejdskraft som produktionsbegrænsning bunder i enkelte tilfælde af specialiseret arbejdskraft. Denne mangel på specialiseret arbejdskraft kan imødekommes ved efter- og videreuddannelse af de eksisterende medarbejdere.

I virksomhedernes tilbagemeldinger til DST fremgår det ikke, om de mangler en enkelt person med særlige kvalifikationer eller om de mangler mange personer. Ligeledes vejer en stor virksomhed med mange ansatte tungt i statistikken.

**Bygge- og anlægsarbejderne holder for 3. kvartal i træk skindet på næsen**

Dette afsnit er det samme som i sidste konjunkturoversigt, da der ikke er offentliggjort nye tal siden sidste bestyrelsesmøde.

I 3. kvartal 2014 fik bygge- og anlægsarbejderne en årlig lønstigning på 0,8%, hvilket er den samme årlige stigning som i både 1. og 2. kvartal 2014. Dermed er bygge- og anlægsarbejderne stadig den gruppe, som har den laveste årlige lønstigning. Arbejderne i fremstilling beholder deres årlige lønstigning på 1,5% ligesom, at arbejderne i serviceprægede erhverv beholder deres årlige lønstigning på 1,4% fra sidste kvartal.

Inflationen har ligeledes samme niveau som i 1. og 2. kvartal 2014, nemlig 0,6%. Dermed beholder bygge- og anlægsarbejderne deres reallønsfremgang på 0,2%-point.

Til gengæld lykkedes det funktionærerne i bygge- og anlægsbranchen at øge deres årlige lønstigning fra 2,1% i 2. kvartal 2014 til hele 2,5% årligt i 3. kvartal. Dermed har de endnu engang en stigning på 0,4%-point. Som gruppe ligger funktionærerne i bygge- og anlægsbranchen særdeles flot i det samlede felt både i forhold til niveauet og udviklingen af lønnen, kun overgået af en håndfuld små fagområder.

Den årlige lønstigning for ledelsesarbejde faldt en smule fra 1,8% i 2. kvartal 2014 til 1,7% i 2. kvartal 2014.

**Sammenhæng mellem inflation og arbejderløn 2003 – 3. kvt. 2014**

**Stabil beskæftigelse i byggeriet**

Byggebeskæftigelsen var på 148.600 personer i 4. kvartal 2014, og det er 800 flere end i 3. kvartal, når der tages højde for sæsonudsving. Det svarer til en stigning på 0,5%, som kom efter et fald på 0,2% i 3. kvartal og 0,7% i 2. kvartal. Andet arbejde (f.eks. transport og lagerarbejde) var den type arbejde, der steg mest i 4. kvartal 2014 med en stigning på 6,9%. I branchen anlægsvirksomhed steg beskæftigelsen 2,6%.

Fordelt på brancher var udviklingen fra 3. til 4. kvartal 2014 generelt præget af små udsving. Størst stigning var der hos anlægsentreprenørerne med en fremgang på 4,7%. Beskæftigelsen hos tømrermestrene faldt 2,8%.

De faktiske tal viser, at den samlede beskæftigelse inden for bygge og anlæg i 4. kvartal 2014 var på 153.500 mod 149.400 i 4. kvartal 2013, hvilket er en fremgang på 2,8%.

I forhold til året før steg beskæftigelsen hos anlægsentreprenørerne med 15,9% i faktiske tal, svarende til 2.500 personer. Derefter følger anden bygge- og anlægsvirksomhed med en stigning på 10,1%, svarende til 1.500 personer. Det største fald i beskæftigelsen skete hos maler- og glarmestrene med 2,2%.

Nybyggeri stod i 4. kvartal for 23% af den samlede beskæftigelse, mens reparation stod for 40% og anlægsvirksomhed for 17%.

**Beskæftigede inden for bygge- og anlægsbranchen år 2000 til 2014, sæsonkorrigeret**

*Kilde: Danmarks Statistik ”Beskæftigede ved bygge og anlæg 4. kvt. 2014”*

**Meget stor stigning i påbegyndte etageboliger**

Dette afsnit er det samme som i sidste konjunkturoversigt, da der ikke er offentliggjort nye tal siden sidste bestyrelsesmøde.

Antallet af påbegyndte etageboliger er steget med 179% i 3. kvartal 2014 i forhold til 2. kvartal 2014. Stigningen er præget af nogle enkelte store byggeprojekter med over 100 boliger i hvert projekt, hvoraf mange boliger er små – eksempelvis ungdomsboliger.

Det samlede påbegyndte boligbyggeri er af samme årsag steget med 76%, mens det samlede påbegyndte byggeri (etageareal) er faldet med 4%, når der er korrigeret for sæsonudsving. Det skyldes et stort fald i det påbegyndte erhvervsbyggeri, som stigningen i påbegyndelsen af beboelsesbygninger ikke har kunnet opveje.

Det seneste kvartals fald i det samlede påbegyndte erhvervsbyggeri på 47% i de ikke sæsonkorrigerede tal skyldes hovedsageligt store fald i påbegyndelserne af avls- og driftsbygninger til landbrug på 49% og bygninger til kontor, handel og lager på 62%.

Stigningen i det påbegyndte samlede etageareal til beboelsesbygninger på 64% skyldes altså som nævnt primært den markante stigning i boliger i etageboligbyggeri; dertil kommer en stigning i påbegyndelsen af boliger i døgninstitutioner på 52%.

Den store stigning i påbegyndelsen af etageboliger i forhold til 2. kvartal har sin årsag i nogle store byggeprojekter, der ud over ungdomsboliger indeholder almene boliger og boliger i døgninstitutioner. For etageboligernes vedkommende er der tale om fortsættelsen af den stigende tendens, der har været siden starten af 2013.

Påbegyndelsen af enfamiliehuse steg med 6%, når der korrigeres for sæson, hvilket er en ændring i forhold til faldet i de seneste kvartaler. For de ikke sæsonkorrigerede tal er der fald i påbegyndelsen af stuehuse på 10%, parcelhuse på 3% og række-, kæde- og dobbelthuse på 17%.

**Påbegyndt samlet etageareal, 2007 – 3. kvt. 2014**

*Kilde: Danmarks Statistik ”Byggevirksomheden 3. kvt. 2014”*

**Stort fald i antallet af konkurser i byggeriet**

I december 2014 var der 32 konkurser i bygge- og anlægsbranchen. Det er et fald på 58% i forhold til november 2014, hvor der var 76 konkurser. I oktober og september 2014 var der hhv. 63 og 39 konkurser.

Det gennemsnitlige antal konkurser i 2014 er dermed 44. Til sammenligning lå gennemsnittet for 2013 på 58 konkurser om måneden i bygge- og anlægsbranchen mens gennemsnittet for 2012 var på 63 konkurser. På trods af årets store udsving i antallet af konkurser, så er der en faldende tendens over årene 2012-2014.

Der var i alt 341 konkurser i december mod 426 i november, når der korrigeres for sæsonudsving. Det svarer til et fald på 20%. På tre-månedersniveau er antallet af konkurser steget fra 896 i juli-september 2014 til 1.169 i oktober-december 2014, en stigning på 30%.

I faktiske tal var der 343 konkurser i december 2014 mod 349 i samme måned 2013; et fald på 2%. I oktober-december 2014 var der 1.415 konkurser mod 1.474 i samme periode 2013. Det er en nedgang på 4%.

De konkursramte virksomheder i december var 7,7 år gamle i gennemsnit mod 7,8 år i perioden december 2013 - november 2014. 69% af konkurserne ramte virksomheder uden ansatte, og det er stort set på niveau med de senere år, men også lidt højere end årsgennemsnittene på 61-65%.

Der var i alt 753 fuldtidsansatte i de virksomheder, der gik konkurs i december 2014 mod 852 i gennemsnit pr. måned i juni-november 2014. De pågældende virksomheder havde en samlet omsætning på 1,22 mia. kr. I juni-november 2014 var der i gennemsnit en samlet omsætning på 1,17 mia. kr. pr. måned i de konkursramte virksomheder ekskl. omsætningen fra den meget omtalte konkurs i O. W. Bunker i november 2014.

I gennemsnit havde de konkursramte virksomheder i december 2014 3,6 mio. kr. i årlig omsætning mod 3,3 mio. kr. i juni-november 2014 (ekskl. omsætningen i O. W. Bunker konkurserne). Der var 2,2 fuldtidsansatte i december 2014 mod 2,4 i juni-november 2014.

Der var flere konkurser i alle regioner i december 2014 end i juni-november 2014 i gennemsnit. Den største stigning på 133% var i Region Hovedstaden, hvor halvdelen af alle konkurser fandt sted, mens Region Midtjylland lå 28% højere.

**Gennemsnitligt månedligt antal konkurser i bygge- og anlægsbranchen 1993 – 2014**

*Kilde: Danmarks Statistik*

**Omkostninger ved anlægsarbejde er faldet**

Dette afsnit er det samme som i sidste konjunkturoversigt, da der ikke er offentliggjort nye tal siden sidste bestyrelsesmøde.

Omkostningerne ved anlægsarbejde er indekseret med marts 1995=100. Indeksene viser udviklingen i omkostningerne ved forskellige typer af anlægsarbejde. De bliver ofte benyttet til regulering af kontrakter og til belysning af konjunkturudviklingen, idet de er påvirket af udviklingen i råvarepriserne.

Fra 2. til 3. kvartal 2014 faldt omkostningerne for jern- og stålkonstruktioner med 1,9%. I samme periode faldt omkostningerne for betonkonstruktioner med 1,2%, jordarbejde faldt med 0,9% og asfaltarbejde faldt med 0,2%.

Omkostningsindekset for vejarbejde, som er sammensat af jordarbejde, asfaltarbejde og betonkonstruktioner, faldt 0,7%.

I forhold til 3. kvartal 2013 faldt omkostningerne for jern- og stålkonstruktioner med 2,7%, mens asfaltarbejde faldt med 1,6%, betonkonstruktioner faldt med 1,1%, og jordarbejde faldt med 0,6%.

Det sammensatte indeks for vejarbejde faldt med 1,1%.

**Omkostningsindeks for anlægsarbejde, 2000 – 3. kvt. 2014**

*Kilde: Danmarks Statistik ”Omkostningsindeks for anlæg 3. kvt. 2014”*